ՀԻՄՆԱՎՈՐՈՒՄ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵԻՆ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ (ԱՅՍՈՒՀԵՏ` ՆԱԽԱԳԻԾ) ԸՆԴՈՒՆՄԱՆ 

1. Կարգավորման ենթակա խնդիրը և իրավական ակտի ընդունման անհրաժեշտությունը.
Նախագծի ընդունումը պայմանավորված է՝ ՀՀ 2026 թվականի պետական բյուջեի «1239 Հիպոթեքային վարկի վճարված տոկոսների գումարի վերադարձ» ծրագրի «12001 Հիպոթեքային վարկի վճարված տոկոսների գումարների վերադարձ» միջոցառման գծով նախատեսված ծախսերի պատշաճ իրականացումն ապահովելու անհրաժեշտությամբ։
Հիպոթեքային վարկի սպասարկման համար վճարված տոկոսների գումարների մասով եկամտային հարկի վերադարձի գործընթացի փաստացի կատարման դինամիկայի համաձայն՝ 2026 թվականի ընթացքում արձանագրվել է վերադարձվող գումարների ծավալի աճ, որի հետևանքով 2026 թվականի համար ակնկալվող վերադարձի ընդհանուր ծավալը գերազանցելու է պետական բյուջեով տվյալ միջոցառման գծով նախատեսված ֆինանսական միջոցների չափը: Ինչն անհրաժեշտություն է առաջացնում 2026 թվականի 4-րդ եռամսյակում գործընթացի իրականացման համար նախատեսել լրացուցիչ ֆինանսական միջոցներ:
2. Ընթացիկ իրավիճակը
[bookmark: _GoBack]2026 թվականի 1-ին եռամսյակի հիպոթեքային վարկի գծով տոկոսների վերադարձի փաստացի ցուցանիշը կազմել է 26,228.9 մլն դրամ, 2-րդ եռամսյակինը՝ 25,541.0 մլն դրամ, իսկ 3-րդ եռամսյակինը` 26,862.4 մլն դրամ։ Նախորդ տարիների տվյալների ուսումնասիրությունը ցույց է տալիս, որ 3-րդ եռամսյակի համեմատ 4-րդ եռամսյակում վերադարձվող գումարների ծավալը, որպես կանոն աճել է: Մասնավորապես, 2022-2025 թվականներին 3-րդ եռամսյակի համեմատ 4-րդ եռամսյակում արձանագրվել են համապատասխանաբար շուրջ 1,050.7 մլն դրամ, 950.6 մլն դրամ, 1,418.2 մլն դրամ և 666.7 մլն դրամ աճ։ Այսպիսով, 2022-2025 թվականների 3-րդ եռամսյակի համեմատ 4-րդ եռամսյակի աճի ցուցանիշների միջինը կազմում է 1,021.5 մլն դրամ, 2023-2025 թվականներինը 1,011.8 մլն դրամ, իսկ 2024-2025 թվականներինը՝ 1,042.5 մլն դրամ: Հաշվի առնելով, որ միջին ցուցանիշները միմյանց մոտ են և բոլոր դեպքերում կազմում են շուրջ 1.0 մլրդ դրամ, ուստի 2026 թվականի 4-րդ եռամսյակի կանխատեսման համար հիմք է ընդունվել 2022-2025 թվականների 3-րդ եռամսյակի համեմատ 4-րդ եռամսյակի աճի ցուցանիշների միջինը: Վերջինս կիրառելով 2026 թվականի 3-րդ եռամսյակի փաստացի ցուցանիշի նկատմամբ՝ 2026 թվականի 4-րդ եռամսյակի համար ստացվում է 27,884.0 մլն դրամ  (26,862.5+1,021.5= 27,884.0):
Հաշվի առնելով նաև 2026 թվականի առաջին երեք եռամսյակների փաստացի ցուցանիշները՝ 2026 թվականի տարեկան վերադարձի ընդհանուր ծավալը կանխատեսվում է շուրջ 106,516.3 մլն դրամ (26,228.9 (1-ի եռամսյակի փաստացի) + 25,541.0 (2-րդ եռամսյակի փաստացի) + 26,862.4 (3-րդ եռամսյակի փաստացի) + 27,884.0 (4-րդ եռամսյակի կանխատեսում)= 106,516.3)։
2026 թվականի պետական բյուջեով նախատեսված «1239 Հիպոթեքային վարկի վճարված տոկոսների գումարի վերադարձ» ծրագրի «12001 Հիպոթեքային վարկի վճարված տոկոսների գումարների վերադարձ» միջոցառման գծով նախատեսված է 102,156.8 մլն դրամ: Ծրագրի շրջանակներում շահառուներին հիպոթեքային վարկի վճարված տոկոսների գումարների վերադարձի գործընթացը սահմանված կարգով և ժամկետներում իրականացնելու, ինչպես նաև առաջացող վերադարձի ենթակա գումարների վճարումն ապահովելու նպատակով բացի միջոցառման գծով նախատեսված միջոցներից անհրաժեշտ է լրացուցիչ 4,400.0 մլն դրամ։ ՀՀ կառավարության պահուստային ֆոնդում առկա միջոցների սահմանափակության պայմաններում նշված կարիքից 2,400.0 մլն դրամը հատկացվել է՝ 2026 թվականի հոկտեմբեր ամսվա ֆինանսավորման պահանջն ամբողջությամբ բավարարելու նպատակով։
Միաժամանակ, հաշվի առնելով, որ ծրագրի շրջանակներում վերադարձի գործընթացը շարունակական բնույթ է կրում, և դրա պատշաճ իրականացումը պահանջում է վերադարձի ենթակա գումարների ժամանակին ֆինանսավորում, մինչև 2026 թվականի ավարտը շահառուների նկատմամբ համապատասխան պարտավորությունների կատարումն ապահովելու և վերադարձի գործընթացի ընդհատումները կանխելու նպատակով անհրաժեշտ է ներկայումս լրացուցիչ հատկացնել 2,000.0 մլն դրամ՝ նախկինում չբավարարված ֆինանսավորման կարիքը ապահովելու համար։
3. Կարգավորման նպատակը
Նախագծով առաջարկվում է 2026 թվականի պետական բյուջեով նախատեսված «1239 Հիպոթեքային վարկի վճարված տոկոսների գումարի վերադարձ» ծրագրի «12001 Հիպոթեքային վարկի վճարված տոկոսների գումարների վերադարձ» միջոցառման շրջանակներում նախատեսել/ճշգրտել անհրաժեշտ ֆինանսական միջոցների չափը՝ 2026 թվականի նոյեմբեր-դեկտեմբեր ամիսների հիպոթեքային վարկի սպասարկման համար վճարված տոկոսների գումարների մասով եկամտային հարկի վերադարձի գործընթացն ամբողջությամբ և սահմանված ժամկետներում իրականացնելու նպատակով, շուրջ` 2,000.0 մլն դրամ։
4. Ակնկալվող արդյունքը
Հիպոթեքային վարկի սպասարկման համար վճարված տոկոսների գումարների չափով վարձու աշխատողների, անհատ ձեռնարկատերերի և նոտարների կողմից վճարված եկամտային հարկի գումարների վերադարձի գործընթացի պատշաճ իրականացում` ՀՀ կառավարության 05.10.2017թ. N 1321-Ն և 19.02.2015թ. N 205-Ն որոշումներով սահմանված կարգով և ժամկետներում:
5․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և  ծախսերում սպասվելիք փոփոխությունները,
Նախագծի ընդունման դեպքում ՀՀ պետական բյուջեի եկամուտներում և ծախսերում ավելացումներ կամ նվազեցումներ չեն նախատեսվում:
6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, ՀՀ կառավարության 2021-2026թթ. ծրագիր, ոլորտային և/կամ այլ ռազմավարություններ
ՀՀ կառավարության 2026թ. օգոստոսի 20-ի N 1236-Ա որոշմամբ հաստատված` Հայաստանի Հանրապետության կառավարության 2026-2031 թվականների ծրագրի` բնակչության բարեկեցության, կանխատեսելի, արդար և արդյունավետ տնտեսական ազդակներով հարկային միջավայրի ստեղծմանն ուղղված առաջնահերթություններ: 
7. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ պետական եկամուտների կոմիտեի կողմից:

